tartuNLP/wikipedia-smugri-20251201 huggingface dataset:
Allayar Dosnazarov

Allayar Qoraz ulı Dosnazarov (; 1896 Terbenbes, nykyisen Karakalpakstanin tasavallan Shımbayn piiri – 8. joulukuuta 1937 Leningrad) oli karakalpakstanilainen bolševikki, joka toimi alueensa ensimmäisenä puoluejohtajana. Hänet teloitettiin Stalinin vainoissa.
Allayar Dosnazarov oli kotikylässään Qarabuǵassa paimenena ja työskenteli ensimmäisen maailmansodan aikana Hivan, Tórtkúln ja Daşoguzin puuvillankäsittelylaitoksissa. Hän palveli puna-armeijassa vuosina 1918–1921 ja toimi Horezmin kansantasavallan valvontakomitean puheenjohtajana.
Dosnazarov opiskeli Idän työtätekevien kommunistisessa yliopistossa Moskovassa vuosina 1921–1923 ja toimi VKP(b):n Qońıratin kihlakuntakomitean vastaavana sihteerinä sekä Shımbayn komitean agitaatio- ja propagandaosaston johtajana vuosina 1922–1924.
Dosnazarov toimi vuonna 1924 aloitteen tekijänä Karakalpakkien autonomisen alueen perustamisessa ja hän johti sen rajojen määrittelyä. Hän työskenteli NKP(b):n Karakalpakstanin aluekomitean vastaavana sihteerinä vuosina 1924–1925.
Dosnazarov opiskeli Taškentin Keski-Aasian kommunistisessa yliopistossa ja NKP:n keskuskomitean Sverdloville nimetyssä kommunistisessa yliopistossa vuosina 1926–1930. Hän oli työläis-talonpoikaisen valvonnan kansankomissariaatin Baškortostanin kollegion jäsen vuosina 1930–1931 ja työskenteli sen jälkeen Moskovassa Metallostroi-yhtymän varajohtajana.
Dosnazarov pidätettiin tammikuussa 1935, ja hänet tuomittiin kymmenen vuoden vankeuteeen syytettynä vastavallankumouksellisesta toiminnasta. Hän kärsi tuomiotaan Solovetskin vankileirillä. Dosnazarov tuomittiin kuolemaan marraskuussa 1937, ja hänet ammuttiin Leningradissa tai mahdollisesti Lotinapellossa.
Dosnazarov todettiin syyttömäksi vuonna 1967. Hänen roolinsa Karakalpakstanin perustamisessa nostettiin esille tasavallan suvereniteettijulistuksen yhteydessä vuonna 1990. Dosnazarovin rintakuva pystytettiin tasavallan pääkaupunkiin Nukusiin vuonna 2020.
Aaro Wichmann

Aaro Wichmann (6. helmikuuta 1986) on suomenruotsalainen näyttelijä, joka työskentelee sekä suomeksi että ruotsiksi.
Wichmannin teatterirooleihin kuuluvat miespääosat musikaaleissa "Myrskyluodon Maija" (Helsingin kaupunginteatteri 2017) ja "Mary Poppins" (Svenska Teatern 2020). Hän on tehnyt sivurooleja suomalaisissa elokuvissa, alkaen pienestä lapsiroolista elokuvassa "Leijat Helsingin yllä" (2001), sekä animaatioelokuvien suomenkielisiä äänirooleja.
Jari Härkönen

Jari Härkönen on suomalainen ääninäyttelijä. Hän on ollut äänenä useissa televisiomainoksissa ja tositelevisiosarjoissa.
Chiniot

Chiniot () on kaupunki Pakistanin Punjabissa. Se on myös nimensä mukaisen piirikunnan keskus. Vuonna 2017 sen asukasluku oli 278 528.
Maantiede.
Chiniot sijaitsee Pakistanin Punjabin maakunnassa Chiniotin piirikunnassa. Sen läheltä virtaa Chenabjoki.
Historia.
Chiniotin tiedetään olevan hyvin vanha kaupunki, mutta sen varhainen historia tunnetaan hyvin huonosti. Yhden tarinan mukaan kaupungin perusti paikallisen hallitsijan tytär nimeltä Chandan, joka ihastui alueeseen metsästysretkellä määräten Chandaniot tai Chandniot-nimisen kaupungin rakennuttamisen. Tämä nimi olisi tarinan mukaan ajan kuluessa lyhentynyt nykyiseen muotoonsa Chiniot. Joidenkin toisten lähteiden mukaan kaupungin nimi olisi juonnettu Kiinan nimestä ja mahdollisesti paikalle asettuneista kiinalaisista. Joskus kaupunki on yhdistetty hefthaliittien eli valkoisten hunnien Sakala-nimiseen kaupunkiin, jota kuvaili kiinalainen tutkimusmatkailija Xuanzang.
Timur Lenkin armeija valtasi Chiniotin Timurin sotaretkellä Intian niemimaalle vuonna 1398. Aluetta hallitsivat myöhemmin esimerkiksi Delhin Lodi-dynastia. Timurista polveutuva Babur teki oman sotaretkensä Intiaan ja valtasi Chiniotin vuonna 1519. Hän kielsi joukkojaan ryöstelemästä kaupunkia, koska piti aluetta esi-isänsä kautta perintömaanaan. Myöhemmin aluetta hallitsivat Baburista polveutuvat suurmogulit. Akbarin kaudella kaupunkiin perustettiin linnoitus ja 5 000 miehen varuskunta. 1700-luvulta lähtien alue kärsi pahoin Dorranien ja sikhien sodissa. Siitä tuli osa Sikhivaltakuntaa, jolta se päätyi vuonna 1849 briteille.
Väestö.
Chiniotin asukasluku vuonna 2017 oli 278 528.
Kulttuuri.
Chiniot oli aikanaan kuuluisa puutöistään. Esimerkkejä puukaiverruksesta löytyy ympäri kaupunkia. Yksi tunnetuista puurakennuksista on vuonna 1930 valmistunut Umar Hayat Mahal. Paikalliset tunnettiin myös hyvinä muurareina. Heitä sanotaan palkatun Agran Taj Mahalin rakennuttamista varten. Heitä työskenteli myös Amritsarin Kultaisen temppelin rakennustyömaalla.
René Aust

René Aust (s. 24. huhtikuuta 1987 Lüdinghausen) on saksalainen Vaihtoehto Saksalle -puolueen poliitikko.
Aust tuli valituksi Euroopan parlamentin jäseneksi europarlamenttivaaleissa 2024. Siihen saakka hän oli istunut Thüringenin maapäivillä. Aust pääsi heinäkuussa 2024 perustetun Suvereenien kansakuntien Eurooppa -ryhmän puheenjohtajaksi yhdessä Stanisław Tyszkan kanssa. Euroopan parlamentti tuomitsi heinäkuussa 2024 Viktor Orbánin "rauhanmissioksi" kutsutun matkan Vladimir Putinin luo. Aust vastusti päätöstä ja kiitti Orbánia poliittisen johtajuuden osoittamisesta.
Pompano Beach

Pompano Beach on kaupunki Miamin suurkaupunkialueella Floridassa Yhdysvalloissa. Sen väkiluku oli vuonna 2023 noin 114 000.
Maantiede.
Pompano Beach sijaitsee Floridan kaakkoisrannikolla noin 53 kilometriä Miamista pohjoiseen.
Ilmasto.
Pompano Beachin kesät ovat kuumia ja talvet lämpimiä. Pompano Beach Airparkin vuotuinen keskilämpötila oli 25,1 °C kaudella 1991–2020. Lämpimin kuukausi oli elokuu, jonka keskilämpötila oli 29,0 °C ja viilein kuukausi oli tammikuu, 20,2 °C.
Historia.
Pompano Beach sai nimensä ruoaksi kalastetun kalan mukaan ja ensimmäiset siirtolaiset muuttivat sinne 1884. Sen asukasluku oli hyvin vähäinen, kun se liitettiin rataverkkoon helmikuussa 1896. Kaupungiksi se kohotettiin 3. heinäkuuta 1908. Pompano kasvoi ensimmäisen maailmansodan jälkeen ripeästi, joskaan ei samassa mitassa kuin Fort Lauderdale ja Miami. Kaupunkia siirrettiin sisämaahan vuonna 1928 suojaan hurrikaaneilta. Toisen maailmansodan aikana Pompanossa oli pakko käyttää pimennysverhoja. Pompanon rantavyöhyke muodosti oman kuntansa, joka yhtyi Pompanon kaupunkiin 1947. Uuden kaupungin nimeksi tuli City of Pompano Beach, ja sen väkiluku moninkertaistui 1950- ja 1960-luvuilla. Maatalous oli alueen valtaelinkeinoja aina 1960-luvulle saakka, jolloin sen rinnalle tulivat matkailu ja kevyt teollisuus.
Kauan ennen kuin eurooppalaiset olivat "löytäneet" Amerikan, nykyistä eteläistä Floridaa asuttivat tequesta-intiaanit. Heidän asumisestaan nykyisen Pompano Beachin alueella on todisteena rannan läheisyydessä sijaitseva hautapaikka. Kun espanjalaiset luovuttivat Floridan briteille 1763, taudit, sodat ja pakkotyö olivat vähentäneet tequestojen lukumäärää olennaisesti.
Talous ja liikenne.
Pompanon elinkeinoja ovat matkailu ja valmistava teollisuus (metallituotteet, muovituotteet, elektroniikka, ikkunanpäällysteet). Pompano Beach sijaitsee Miamin paikallisliikenteen alueella ja siellä toimii Tri-Rail-paikallisjunajärjestelmän asema.
Chassagne-Montrachet

Chassagne-Montrachet on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 15 kilometriä Beaunen kaupungista lounaaseen.
Kylä ja kirkko tuhoutuivat vuonna 1479, kun Burgundin herttuakunta liitettiin Ranskan kuningaskuntaan. Vuonna 1484 rakennettiin pyhälle Markukselle omistettu kappeli. Vuonna 1686 kappeliin rakennettiin laiva, ja se muutettiin kirkoksi. Vuonna 1774 kirkkoon lisättiin vielä kaksi sivukäytävää.
Viinintuotanto.
Kunnan alue sijaitsee Côte de Beaunen viinintuotantoalueella, ja siellä tuotetut viinit saavat käyttää Chassagne-Montrachet (AOC) laatumerkintää.
Longecourt-en-Plaine

Longecourt-en-Plaine on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee Burgundin kanavan varrella, noin 18 kilometriä Dijonin kaupungista kaakkoon.
Château de Longecourt-en-Plaine on rakennettu vanhan 1200-luvun linnoitetun talon paikalle. Burgundin herttuatar Margareeta Baijerilainen hylkäsi ja purkautti linnan vuonna 1421 rakentaakseen linnan Rouvres-en-Plaineen. Baisseyn suku rakensi kuitenkin uuden linnan puretun tilalle, joka valmistui vuonna 1539. Linnan sekä sen kappelin yleiskaava on peräisin tältä ajalta. Nykyisen muotonsa linna kuitenkin sai vuosina 1757–1761 arkkitehti Nicolas Lenoirin suunnitelmien mukaan. Linna ulkorakennuksineen sekä sen vallihauta lisättiin historiallisten monumenttien luetteloon vuonna 1946.
Vågåmo

Vågåmo on taajama Vågån kunnassa Innlandetin läänissä Norjassa ja kuntansa hallinnollinen keskus. Taajaman pinta-ala on 1,7 neliökilometriä ja asukasluku 1 482 vuonna 2023.
Lalm

Lalm on taajama Vågån kunnassa Innlandetin läänissä Norjassa. Taajaman pinta-ala on 0,4 neliökilometriä ja asukasluku 315 vuonna 2023.
Vågån kirkko

Vågån kirkko () on Vågån kunnassa Innlandetin läänissä Norjassa sijaitseva puinen ristikirkko, joka nykymuodossaan valmistui noin vuonna 1630. Alun perin se oli 1100-luvulla rakennettu sauvakirkko. Kirkon esineistöön kuuluvat muun muassa keskiaikainen kastemalja ja renessanssityylinen saarnastuoli.
Thomas Howard (14. Arundelin jaarli)

Thomas Howard (1586–1646), Arundelin, Surreyn ja Norfolkin jaarli, oli englantilainen poliitikko. Paremmin tunnettu hän on kuitenkin Englannin ensimmäisenä huomattavana antiikin ja vanhojen taideteosten, esineiden ja käsikirjoitusten keräilijänä. Howardin kokoelma hajaantui hänen kuoltuaan suurimmalta osalta. Muun muassa marmorikaiverrukset ja osa kuvapatsaista päätyivät Oxfordin yliopistolle, osa kokoelmista on Marlborough Housessa, ja osa käsikirjoituksista muodostaa British Museumin Arundel-Collectionin.
Arundel Society on taiteenystävien Lontoossa 1849 Howardin muistoksi perustama seura. Se otti ohjelmaansa taideharrastuksen edistämisen julkaisemalla taidemonografioita ja jakelemalla jäsenilleen arvokkaita, vanhojen mestarien maalausten ja taide-esineiden jäljennöksiä etsauksina, kaiverruksina, valokuvina ja värillisinä kivipiirroksina.
Edvard Storm

Edvard Storm (21. elokuuta 1749 Vågå – 29. syyskuuta 1794 Kööpenhamina) oli norjalainen runoilija. Hän tutki kotiseutunsa murretta, keräsi murresanoja sekä kirjoitti runoja ja lauluja murteella, mikä oli omana aikanaan poikkeuksellista. Storm tunnetaan myös pegagogisena uudistajana. Hän oli mukana perustamassa koulua, joka keskittyi opettamaan lapsille käytännön asioita ulkoa opettelun sijaan ja edelsi modernia kansakoulua. Storm asui 16-vuotiaasta lähtien lähes koko aikuisikänsä Kööpenhaminassa, jonne hän muutti alun perin opiskelemaan teologiaa.
Suuri kusetus

Suuri kusetus () on vuonna 2023 ensi-iltansa saanut yhdysvaltalainen komediaelokuva, jonka on ohjannut Josh Greenbaum ja kirjoittanut Dan Perrault. Elokuva seuraa hylättyä koiraa (äänenä Will Ferrell), joka tekee yhteistyötä useiden eksyneiden kanssa (äänillä Jamie Foxx, Isla Fisher ja Randall Park) kostaakseen väkivaltaiselle omistajalleen (Will Forte). Pääosissa ovat myös Harvey Guillén, Rob Riggle, Brett Gelman, Jamie Demetriou ja Sofía Vergara.
Sialkot

Sialkot () on kaupunki Pakistanin Punjabin maakunnassa. Sen asukasluku vuonna 2017 oli 592 604.
Maantiede.
Sialkot sijaitsee Pakistanin Punjabin maakunnassa Sialkotin piirikunnassa. Kaupungin eteläpuolella virtaa Aik Nala -joki ja sen pohjoispuolella kohoavat Jammun kukkulat. 
Historia.
Legendan mukaan Sialkotin perusti radža Sala, "Mahabharatan" Pandavasin setä. Myöhemmin radža Salivahanin sanotaan perustaneen sen uudelleen legendojen kuningas Vikramadityan valtakaudella. Salivahanilla santotaan olleen kaksi poikaa, joista toinen oli nimeltään Puran. Puranin äitipuoli tappoi hänet kaivoon heittämällä ja tarinaan liitetty paikka on pyhiinvaelluskohde lähellä nykyistä kaupunkia. Punjabilaisissa myyteissä esiintyvä sankari Rasalun on sanottu hallinneen Sialkotissa. Sialkot on liitetty joskus myös muinaiseen Sakalan kaupunkiin, joka oli kreikkalais-baktrialaisen Menandrosin ja hefthaliittihallitsija Mihirakulan pääkaupunki. 
Kaupunki ja sen linnoitukset tuhottiin vuonna 790. Molemmat jälleenrakennettiin ghuridihallitsija Mu'izz al-Din Muhammad al-Samin valtakaudella. Ghurideja seurasivat ghaznavidit, joiden hallitsijoiden kausilla keskushallinto alueella oli löyhää. Myöhemmin Sialkotista tuli osa Suurmogulien valtakuntaa ja Akbarin kaudella siitä tuli "sarkar"-alueen keskus. 1600-luvulla Sialkotin valtasivat Jammun alueella vaikuttaneet rajputiruhtinaat. Vuonna 1799 Sialkotin ja läheisen Lahoren valtasi sikhiläinen hallitsija Randžit Singh. Kaupungissa sijaitsee edelleen sikhiläisten ensimmäisen gurun Nanakin pyhättö. Randžit Singhin kaudella kaupunkia rakennettiin ja sen kaupunkisuunnitelmasta vastasi Singhille työskennellyt italialainen kenraali Paolo Avitabile. Vuonna 1849 Sialkot liitettiin Intiassa valtaansa levittäneiden brittien alueisiin. Brittikaudella kaupungista tuli tärkeä sotilastukikohta. Oma kuntansa Sialkotista tuli vuonna 1867.
Sialkot liitettiin Pakistaniin Intian jaon yhteydessä vuonna 1947. Nykyisin se on oman piirikuntansa hallinnollinen keskus, sekä huomattava teollinen keskus. Pakistanissa se tunnetaan myös Muhammad Iqbalin syntymäpaikkana.
Väestö.
Sialkotin vuoden 2017 asukasluku oli 592 604.
Arne Brimi

Arne Brimi (s. 1. lokakuuta 1957 Vågå) on norjalainen julkkiskokki. Hän on julkaissut useita keittokirjoja ja esiintynyt televisiossa. Brimi osallistui ensimmäiseen Bocuse d'Or-kilpailuun vuonna 1987. Nykyisin hän omistaa useita hotelleja ja ravintoloita.
Ove Rode

Ove Rode (31. elokuuta 1867 Kööpenhamina – 11. heinäkuuta 1933 Gentofte) oli tanskalainen toimittaja ja Radikaalin Venstren poliitikko. Hän oli kansankäräjien jäsen vuosina 1909–1927, Tanskan sisäministeri 1913–1920 ja "Politikenin" päätoimittaja 1927–1933. Roden isoisä oli Orla Lehmann ja veli Helge Rode. Ensimmäisen maailmansodan aikana sisäministeri Roden vastuulla oli elintarvikkeiden ja hyödykkeiden hintojen sääntely.
Eidsvollin kirkko

Eidsvollin kirkko () on Eidsvollin kunnassa Akershusin läänissä Norjassa sijaitseva kivinen ristikirkko, jonka vanhimmat osat ovat 1200-luvulta. Nykyisen ulkoasunsa kirkko sai tulipalon jälkeen vuonna 1885.
Langsetin kirkko

Langsetin kirkko () on Eidsvollin kunnassa Akershusin läänissä Norjassa sijaitseva puinen pitkäkirkko vuodelta 1859.
Villars-Fontaine

Villars-Fontaine on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee Meuzinjoen varrella, noin 17 kilometriä Beaunen kaupungista pohjoiseen ja noin viisi kilometriä Nuits-Saint-Georgesin kaupungista länteen.
Kunnan nähtävyyksiä on kuvanveistäjä Aristide Croisyn tekemä sotamuistomerkki 18. joulukuuta 1870 käydyn taistelun muistoksi. Taistelu oli osa Saksan–Ranskan sotaa. Se käytiin Nuits-Saint-Georgesin ympäristössä ja tunnetaan nimellä Nuitsin tastelu.
Dmitri Gudkov

Dmitri Gennadjevitš Gudkov (, s. 19. tammikuuta 1980 Kolomna, Venäjän SFNT, Neuvostoliitto) on venäläinen poliitikko ja oppositiojohtaja. Hän toimi Venäjän duuman jäsenenä vuosina 2011–2016. Gudkov toimi venäläisen oppositiopuolue Muutosten puolueen (nyk. Kansalaisaloite) puheenjohtajana vuosina 2018–2020.
Hän oli isänsä Gennadi Gudkovin lailla Oikeudenmukaisen puolueen jäsen, aina erottamiseensa asti. Dmitri Gudkov erotettiin puolueesta 13. maaliskuuta 2013, sillä hänen syytettiin yllyttäneen yhdysvaltalaisia viranomaisia puuttumaan Venäjän sisäisiin asioihin.
Suomi-sarjan kausi 2024–2025

Suomi-sarjan kausi 2024-2025 on järjestyksessään 26. Suomi-sarjan kausi. Tällä kaudella sarjaan liittyy kaksi joukkuetta, joukkuemäärän kasvaessa viime kaudesta kahdestatoista neljääntoista. Sarjaan liittyvät uudet joukkueet ovat Mestiksestä pudonnut FPS sekä II-divisioonasta noussut PEPO HC. 
Suomi-sarjan kauden 2024-2025 runkosarja alkoi 13. syyskuuta 2024 ja päättyi 23. helmikuuta 2025.
Kauden 2024-2025 mestaruuden voitti Pyry. Suomi-sarjan voittajan piti karsia Mestispaikasta Mestiksen viimeisen joukkueen kanssa, mutta viimeisellä sijalla ollut Hokki teki konkurssin 25. maaliskuuta 2025, pari päivää Pyryn mestaruuden jälkeen. Tämän johdosta Pyrylle myönnettiin sarjapaikka Mestikseen Jääkiekkoliiton liittohallituksen 1. huhtikuuta 2025 antamalla päätöksellä, ja Pyry nousee Mestikseen kaudeksi 2025-2026, jos Pyrylle myönnetään Mestislisenssi. Asiasta päätetään huhtikuun 2025 aikana.
Hopealle sijoittui Virkiä ja pronssia nappasi Muik Hockey
Pelitapa.
Kaudella 2024-2025 pelataan kaksinkertainen sarja (26 ottelua) sekä lisäksi välisarjoissa A ja B kaksinkertaiset välisarjat, välisarjassa C kaksinkertainen välisarja ja lisäottelut. Näiden lisäksi pelataan kaksi lisäkierrosta. Kaikkiaan runkosarjassa jokainen joukkue pelaa 36 ottelua. 
Pudotuspeleihin pääsee sarjan kahdeksan parasta joukkuetta. Pudotuspelit pelataan paras viidestä-systeemillä. Suomi-sarjan mestari etenee Mestis-karsintoihin. 
Sijoille 13-14 sijoittuneet jatkavat putoamiskarsintaotteluihin, jotka pelataan paras viidestä -systeemillä. Häviäjä jatkaa Suomi-sarjan karsintaan II-divisioonan voittajien kanssa. Voittaja säilyttää paikkansa Suomi-sarjassa. 
Joukkueet.
Suomen jääkiekkoliiton lisenssikomitea myönsi 17. toukokuuta kaikille 14 Suomi-sarjajoukkueelle lisenssin kaudelle 2024-2025. 
Sarjataulukko.
Sarjataulukko runkosarjan viimeisen kierroksen jälkeen 23.2.2025
Pudotuspelit.
Pudotuspelit pelataan paras viidestä-periaatteella. Pudotuspelit alkaa 28.2.2025 ja mestaruus ratkeaa viimeistään 24.3.2025. 
Karsinnat.
1. vaihe.
Karsinnat pelataan paras viidestä-periaatteella.
2. vaihe.
Jokaiselle joukkueelle tulee yhteensä kuusi (6) ottelua, eli kolme (3) koti- ja kolme (3) vieraskamppailua. Ainoastaan putoamiskarsintojen 2. vaiheen parhaalle joukkueelle (karsintasarjan voittajalle) on tarjolla mahdollisuus anoa paikkaa Suomen kolmanneksi korkeimmalle sarjatasolle kaudeksi 2025–2026, edellyttäen Suomi-sarjan lisenssiehtojen täyttämisen.
Laser HT varmisti nousunsa Suomi-sarjaan kaudeksi 2025-2026 5. huhtikuuta 2025 ja näin ollen Titaanit putoaa II-divisioonaan kaudeksi 2025-2026.
Sarjataulukko 5.4.2025 ennen viimeistä kierrosta:
Stanisław Tyszka

Stanisław Tyszka (s. 11. huhtikuuta 1979 Varsova) on puolalainen Konfederaatiota edustava poliitikko.
Tyszka sai maisterin arvon oikeustieteessä Varsovan yliopistosta vuonna 2004. Hän sai filosofian tohtorin arvon Yliopistollisen Eurooppa-instituutin historian tiedekunnasta Italiassa vuonna 2011. Hän on työskennellyt luennoitsijana. Vuonna 2015 Tyszka valittiin Sejmiin ja nimitettiin Sejmin varamarsalkaksi. Vuonna 2019 hänet valittiin uudelle kaudelle Sejmiin. Eurovaaleissa 2024 Tyszka valittiin Euroopan parlamentin jäseneksi. Hänet nimitettiin heinäkuussa 2024 uuden Suvereenien kansakuntien Eurooppa -ryhmän puheenjohtajaksi yhdessä René Austin kanssa.
Murha.info

Murha.info on rikosaiheinen nettiportaali, joka tunnetaan sen sisältämästä Suomen suosituimmasta rikosaiheisesta keskustelupalstasta. Palstalla keskustellaan sekä vanhoista että uusista ja ajankohtaisista rikostapauksista. Murha.info domain-nimi rekisteröitiin 16. maaliskuuta 2007. Marraskuussa 2009 eräät Murha.infon keskustelijat perustivat siitä erillisen Hejac-rikospalstan, mihin johti ainakin turhautuminen Murha.infossa esiintyneeseen riitelyyn.
Keskusrikospoliisin rikoskomisario kertoi vuonna 2012 Murha.infoa seurattavan poliisissa tarkasti, sillä joissain tapauksissa tietyistä viesteistä saattaisi olla rikostutkinnan kannalta hyötyä. Esimerkiksi syksyllä 2009 Murha.infoon kirjoitetut viestit saivat poliisin epäilemään Anneli Auerin kirjoittaneen ne. Kirjoittajan henkilötiedot selvitettiin. Auer kiisti kirjoittaneensa viestit, ja viestit kirjoittanut nimimerkki jatkoikin keskustelua palstalla Auerin tultua pidätetyksi.
Vuonna 2023 Kansalliskirjasto lisäsi ylläpitämäänsä Suomalaiseen verkkoarkistoon keskustelupalstoja, joiden joukossa olivat muiden muassa Murha.info, Ranneliike ja Hommaforum. Taustalla oli huoli keskustelupalstakulttuurin hiipumisesta sosiaalisen median palveluiden suosion myötä. Similarwebin mukaan Murha.info-sivustolla oli kaksi miljoonaa kävijää kesäkuussa 2024. Tuolloin se oli maailmanlaajuisesti 25011. käydyin sivusto ja Suomen 103. käydyin sivusto.
Yle Areenan sarja "Murharyhmä – tosielämän Sherlockit" käsittelee selvittämättömiä henkirikoksia 1980–1990-luvuilta Murha.infon jäsenten tutkimina.
Kritiikki.
Murha.info on kohdannut kritiikkiä suuresta väärän tiedon ja juoruilun määrästä. "Helsingin Sanomien" mukaan osa palstan rikoksia koskevasta keskustelusta on rasistista ja naisvihamielistä.
Alexa Internetin perusteella Murha.info oli 2010-luvun jälkipuoliskolla Suomen Uutisten ohella se nettisivusto, jonka kävijäkunnassa oli eniten päällekkäisyyttä MV-lehden kävijäkunnan kanssa.
Mikä joulu

Mikä joulu () on vuonna 2024 ensi-iltansa saava tietokoneanimoitu jouluelokuva, jonka on ohjannut Simon Otto. Elokuvan pääosissa ovat Brian Cox, Fiona Shaw, Jodie Whittaker ja Bill Nighy.
Ääninäyttelijät.
Muissa rooleissa: Alma Sauri, Arttu Kapulainen, Joonathan Kettunen, Paulus Kähkönen, Suvi Uura, Tuukka Leppänen sekä Valtteri Turunen.
Suomenkielisen version on ohjannut Jenni Sivonen ja kääntänyt Helmi Jokinen
Messanges (Côte-d'Or)

Messanges on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee Meuzinjoen varrella, noin 18 kilometriä Beaunen kaupungista pohjoiseen.
Meuzinjoen varrella on vuonna 1256 perustettu Chevalierin mylly. Vesimylly oli toiminnassa vuoteen 1983 saakka, jonka jälkeen se oli hylättynä. Vuonna 1995 se päätettiin pelastaa ja kunnostaa, ja vuodesta 1999 lähtien se on ollut avoinna yleisölle. Vuodesta 2005 lähtien se on kuulunut osana eurooppalaisista kulttuuriperintöä vaalivaan Euroopan neuvoston kulttuurireitistöä.
Lontoon suuri ruttoepidemia

Lontoon suuri ruttoepidemia puhkesi keväällä 1665 ja jatkui kesään 1666 saakka. Se oli Englannin pahin paiseruttoepidemia sitten vuosien 1348–1349 mustan surman. Virallisiin kuolintilastoihin kirjattiin tautiin menehtynyttä, mutta kuolleiden todellinen määrä oli luultavasti yli satatuhatta – viidennes Lontoon väestöstä. Rutto levisi myös muualle Englantiin.
Ensimmäinen tautitapaus todettiin Cityn muurien ulkopuolella St Giles-in-the-Fieldsissä keväällä 1665. Kuolleiden määrä kasvoi jyrkästi lämpimien kesäkuukausien aikana ja saavutti huippunsa syksyllä, jolloin ruttoon kuoli enimmillään lontoolaista viikossa. Pahiten tauti riehui tiheään asutuissa Stepneyssä, Shoreditchissä, Clerkenwellissä, Cripplegatessa ja Westminsterissä.
Köyhälistökorttelien roskaisilla kaduilla vilisi rottia, joissa loisivat kirput levittivät tautia. Aikalaiset eivät tätä tienneet vaan uskoivat ruton johtuvan planeettojen asennosta tai joulukuussa 1664 havaitusta komeetasta. Lääkärit väittivät taudin leviävän miasman välityksellä, minkä seurauksena pienten kukkakimppujen ja hajustepussien menekki kasvoi. Ihmiset määrättiin sytyttämään kaduille nuotioita, jotta savu peittäisi miasman löyhkän. Jotkut yrittivät torjua tautia pureskelemalla tupakkaa.
Kaikki, jotka vain pystyivät, lähtivät pois Lontoosta. Lähtijät olivat enimmäkseen varakkaita lääkäreitä, lakimiehiä ja kauppiaita. Kuningas Kaarle II pakeni kesällä Salisburyyn hovin kanssa, mutta ruton levittyä sinnekin hän siirtyi syyskuussa Oxfordiin ja palasi Lontooseen vasta seuraavan vuoden helmikuussa. Parlamentin istuntokausi keskeytettiin ja parlamentti kokoontui uudelleen Oxfordissa lokakuussa. Myös oikeuden istunnot siirrettiin Westminsteristä Oxfordiin.
Lontoon Cityn pormestari ja oltermannit jäivät kaupunkiin huolehtimaan, että asukkaat noudattivat kuninkaan antamia määräyksiä, joilla pyrittiin estämään ruton leviämistä. Vartijat telkesivät ruttoon sairastuneet perheet koteihinsa ja merkitsivät ne oveen maalatulla punaisella ristillä. Yöllä ruttotaloista kerättiin ruumiit ja vietiin joukkohautoihin, "ruttokuoppiin". Pormestari määräsi kulkukoirat ja -kissat hävitettäviksi, koska niiden uskottiin levittävän ruttoa. Tämä saattoi itse asiassa pahentaa tilannetta, koska kissat eivät enää pitäneet rottakantaa kurissa.
Kaupankäynti Lontooseen ja muihin ruton vaivaamiin kaupunkeihin kiellettiin, ja myös ulkomaankauppa keskeytettiin. Skotlannin valtakunnanneuvosto ilmoitti sulkevansa Englannin vastaisen rajan. Monet menettivät elantonsa kaupankäynnin tyrehdyttyä.
Joulukuussa 1665 kuolleiden määrä kääntyi yllättäen laskuun ja palautui epidemiaa edeltäneelle tasolle kesään mennessä. Epidemia levisi Lontoosta ympäri Englantia, mutta hiipui vuoteen 1667 mennessä. Viimeinen Lontoossa esiintynyt ruttotapaus todettiin vuonna 1679.
Aikaisemmin uskottiin, että syyskuussa 1666 riehunut Lontoon suuri palo tukahdutti ruttoepidemian, mutta tätä teoriaa ei pidetä enää uskottavana. Tauti nimittäin hävisi itsestään kaikkialta muualtakin.
Agnes Sinervo-Mantere

Agnes Alisa Sinervo-Mantere, ent. Salovius, o.s. Sinervo (22. kesäkuuta 1895 Tampere – 7. marraskuuta 1989 Helsinki) oli suomalainen sairaanhoitaja ja lastenhoitajakoulutuksen kehittäjä, joka toimi Lastenlinnan pitkäaikaisena johtajana.
Henkilöhistoria.
Sinervo-Mantereen vanhemmat olivat kauppias Edvard Josef Aksel Aleksander Sinervo, aiemmin Salovius, ja Gustava Lovisa Westerlund. Hänen puolisonsa vuodesta 1952 oli Lauri Aleksanteri Mantere. Sinervo-Mantere tuli ylioppilaaksi Tampereen suomalaisesta yhteiskoulusta 1916, kävi sairaanhoitajakurssin Helsingin Yleisessä sairaalassa 1919–1922 ja suoritti terveyssisaren tutkinnon Bedford Collegessa Lontoossa 1937–1938.
Sinervo-Mantere oli Ähtärin pappilan kotiopettaja 1916–1917, Tampereen Säästöpankin pankkivirkailija 1917–1919, Tampereen kulkutautisairaalan osastonhoitaja 1922–1923 ja Lastenlinnassa osastonhoitaja 1923–1926 ja johtaja 1926–1962. Hän vaikutti paitsi Lastenlinnan toimintaan viiden vuosikymmenen aikana, myös muun muassa 1948 valmistuneen uuden sairaalarakennuksen suunnitteluun ja sen yhteyteen perustettuun lastenhoidon museoon. Sinervo-Mantereen työ lastenhoitajakoulutuksen kehittämisessä oli merkittävä. Hän julkaisi lastenhoidon oppaita ja hänellä oli useita lasten- ja sairaanhoidon järjestö-, luottamus- ja asiantuntijatehtäviä. Sinervo-Mantere oli muun muassa perustamassa Suomen Sairaanhoitajaliittoa ja Suomen Lastenhoitajayhdistystä, jonka puheenjohtajana hän toimi.
L’Étang-Vergy

L'Étang-Vergy on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee Meuzinjoen varrella, noin 20 kilometriä Beaunen kaupungista pohjoiseen.
Keskustan eteläpuolella oleva Château de Charmont on rakennettu 1800-luvun loppupuolella. Vuonna 2017 Laurent Delaunay osti linnan kehittääkseen sitä viinitalona, joka kantaa hänen isoisänsä Edouard Delaunayn nimeä.
Claude Balbastre

Claude Balbastre (1724–1799) oli ranskalainen urkuri ja säveltäjä, jonka tuotanto koostuu lähinnä kosketinsoittimille sävelletyistä teoksista. Hän muutti 1750 synnyinkaupungistaan Dijonista opiskelemaan Pariisiin, jossa sai opetusta muun muassa kuuluisalta säveltäjältä ja musiikinteoreetikolta Jean-Philippe Rameaulta, joka oli myös syntynyt Dijonissa. Työurallaan Balbastre oli urkurina esimerkiksi Notre-Damen katedraalissa. Vuodesta 1776 suuren vallankumouksen alkamisvuoteen 1789 asti hän työskenteli hovin palveluksessa eri viroissa.
Varasto (romaani)

Varasto on Arto Salmisen vuonna 1998 ilmestynyt romaani. 
Juoni.
Varastomies Rousku hankkii lisäansioita myymällä tavaraa ohi kirjanpidon kommunisti Jylhäkorvelle, joka paasaa yhteiskunnan moraalisesta rappiosta. Perjantaisin Rousku tapailee myymälän puolella työskentelevää Karitaa, jota hän esineellistää. Karita tulee raskaaksi. Inventaariossa varastaminen huomataan, ja Rousku joutuu työpaikkansa säilyttääkseen kavaltamaan teosta työkaverinsa Ranisen, joka saa potkut.
Näytelmä- ja elokuvaversiot.
Salminen dramatisoi teoksen Kansallisteatterille näytelmäksi muttei ehtinyt nähdä sitä ennen kuolemaansa 2005. Romaanista tehtiin myös elokuva vuonna 2011.
Pauli Halonen

Pauli Halonen (s. 2010) on suomalainen näyttelijä, ääninäyttelijä ja muusikko.
Halonen on toiminut ääninäyttelijänä muun muassa elokuvissa "Luca", (Sekhem), Muuttomatka (Dax) ja Niko ja myrskyporojen arvoitus (Niko). Halonen on julkaissut kaksi albumia nimellä Pauli Halonen. Halosella on synestesia.
Sprinttisuunnistus

Sprinttisuunnistus on suunnistuksen lyhytkestoinen, täysivauhtista etenemistä vaativa kilpailumatka kulkukelpoisuudeltaan hyvään rakennettuun ympäristöön. Lajisääntöjen mukaan radat laaditaan siten, että reitinvalinnoista ja niiden toteuttamisesta saadaan riittävän vaativia ja yksityiskohtaisia. Kartan mittakaava on tarkempi kuin metsäsuunnistuksessa, ja kartan kuvausohjekin muun muassa värityksen ja karttamerkkien osalta poikkeaa jonkun verran metsäsuunnistuksesta.
Kilpailumatkat mitoitetaan arvioidun keston mukaan. Sprintissä tavoite on, että aikuisten sarjoissa voittaja suoriutuu matkasta 12–15 minuutissa. Karsintakilpailussa tavoiteaika voi olla lyhyempi.
Sprinttisuunnistus kehittyi urbaaniksi lajiksi 1990-luvun puistosuunnistuksesta, jonka taustalla oli ajatus, että suunnistuksesta tulee saada maailmanlaajuinen, olympiakelpoinen yleisölaji, jossa voidaan kilpailla myös siellä, missä metsää ei ole. Kilpailuratoja voi nykyäänkin olla puistoissa mutta yhtä lailla muun muassa kaupunkien keskustan kaduilla, yliopistojen kampusalueilla tai historiallisilla museo- tai teollisuusalueilla.
Sprinttisuunnistuksen kilpailumuodot.
Sprinttisuunnistuksen varhaisin muoto on henkilökohtainen väliaikalähtökilpailu. Se oli oli MM-kisojen ohjelmassa ensimmäisen kerran Tampereella 2001.
Sprinttiviesti tuli MM-ohjelmaan 2014. Se käydään yhteislähtökilpailuna nelihenkisin joukkuein, joissa on kaksi miestä ja kaksi naista. Viesteissä on käytössä hajonta, jossa osuuksilla on eri rasteja, mutta lopulta jokainen joukkue suorittaa kaikki samat rastivälit.
Sprintti voidaan käydä myös pudotuskilpailuna (knock-out). Henkilökohtainen pudotussprintti on ollut MM-kisojen ohjelmassa vuodesta 2022. Pudotussprintissä erävaihetta edeltää väliaikalähtönä käytävä karsintakilpailu. Erävaiheessa käytössä on yhteislähtö, ja kustakin erästä edetään välierien kautta finaaliin. Tavoiteaika erissä on 7–8 minuuttia. Erissä voi olla joko perhoshajonta, jossa suunnistajat suorittavat samat rastivälit mutta eri järjestyksessä, tai ei hajontaa ollenkaan. Erä voi olla järjestetty myös siten, että juuri ennen lähtöä kilpailijoilla on hyvin lyhyt aika valita muutamasta ratavaihtoehdosta, jossa kaikki rastit eivät ole yhteisiä. Kilpailijat eivät kuitenkaan tiedä, mitkä rastit ovat kaikille yhteisiä ja mitkä eivät.
Sajjad Karim

Sajjad Karim (s. 11. heinäkuuta 1970 Blackburn, Lancashire) on brittiläinen poliitikko.
Karim varttui Brierfieldissä. Hän on työskennellyt asianajajana. Karim kuului Liberaalidemokraatit-puolueeseen, kunnes loikkasi konservatiivipuolueeseen vuonna 2007. Karim istui Euroopan parlamentin jäsenenä vuosina 2004–2019 oltuaan aiemmin valtuutettuna Pendlessä. Hän oli Taj Mahal Palace -hotellissa Mumbain terroristien hyökätessä sinne marraskuussa 2008. Hän oli Intiassa osana Euroopan parlamentin delegaatiota, joka oli lähetetty paikan päälle ennen Euroopan unionin ja Intian välistä huippukokousta.
2. heinäkuuta 2011 Karimin kodin ulkopuolella Burnleyssa osoitti mieltään muslimivastaisen English Defence Leaguen kylttejä kantanut ihmisjoukko. Kotona olivat Karim, hänen vaimonsa ja pariskunnan 8-vuotias tytär. Karim piti kokemusta uhkaavana ja katsoi mielenilmauksen syynä olleen sen, että perhe koostui muslimeista. Kaksitoista mielenosoittajaa tunnusti myöhemmin yleisen järjestyksen rikkomisen, neljä näistä myös rasistisin motiivein tehdyn rikoksen.
Karim erosi konservatiivipuolueesta vuonna 2024, koska hänen mukaansa puolue ei ollut onnistunut reagoimaan sisäiseen islamofobiaan. Tätä ennen poliitikko Lee Anderson oli väittänyt islamistien saaneen Lontoon valtaansa ja Suella Braverman oli väittänyt islamistien päässeen määräävään asemaan. Rishi Sunak oli pitänyt Andersonin kommentteja väärinä, mutta muita toimenpiteitä ei ollut tehty. Karim arvosteli konservatiivipuoluetta "taantumisesta" vuoden 2016 jälkeen.
Luettelo Dingon jäsenistä ja kokoonpanoista

Dingo on suomalainen rockyhtye, joka on yksi kaikkien aikojen suosituimmista suomalaisista yhtyeistä. Yhtyeen perustamisesta lähtien sen keulakuva on ollut laulaja-lauluntekijä Neumann. Vuonna 1982 perustettu yhtye koostui alun perin laulaja-basisti Neumannista, kitaristi Jonttu Virrasta ja rumpali Juha Seittosesta. Aluksi yhtye oli trio, mutta seuraavana vuonna kokoonpano vahvistui kosketinsoittajalla ja basistilla. Yhtye on käynyt läpi useita kokoonpanomuutoksia. Yhtyeessä on soittanut yhteensä 39 muusikkoa, joista vuoden 2002 jälkeen 31. Pertti Neumann on Dingon jäsenistä ainoa, joka on vaikuttanut yhtyeen kaikissa kokoonpanoissa. 
Vuodesta 2024 kokoonpano on käsittänyt Neumannin, Virran, basisti Tom Eklundin, kosketinsoittaja Leena Peisan ja rumpali Saska Ketosen.
Carl Humann

Carl Humann (1839–1896) oli saksalainen insinööri ja muinaistutkija. Hän löysi ja kaivoi esiin (1878–1886) Pergamonin valtavat muinaisjäännökset ja osallistui useisiin saksalaisiin arkeologisiin retkikuntiin Vähässä-Aasiassa ja Pohjois-Syyriassa muinaisten heettiläisten asuinalueilla. Hän johti 1891–1894 Magnesiassa tehtyjä kaivauksia.
Viola Käki

Viola Käki on suomalainen lapsinäyttelijä.
2010-luvun alkuvuosina syntynyt Käki on näytellyt Tampereen Työväen Teatterin musikaalissa "Matilda" (2021) ja Tampereen Teatterin musikaalissa "Anastasia" (2022) sekä toiminut ääninäyttelijänä muun muassa elokuvissa "The Super Mario Bros. Movie" (Lumalee) ja Niko ja myrskyporojen arvoitus (Stella).
Trinity Church

Trinity Church eli Pyhän kolminaisuuden kirkko on Yhdysvaltain episkopaalisen kirkon kirkkorakennus New Yorkin Manhattanilla. Se sijaitsee Broadwayn varrella Wall Street -kadun länsipäässä.
Nykyinen Trinity Church on kolmas kirkko samalla paikalla. Vuonna 1698 käyttöön otettu ensimmäinen kirkko tuhoutui New Yorkin vuoden 1776 kaupunkipalossa. Vuonna 1790 valmistunut toinen kirkko purettiin lumen aiheuttamien vaurioiden vuoksi vuonna 1839. Uusgoottilaista tyyliä edustava nykyinen kirkko valmistui vuonna 1846, ja sen suunnitteli arkkitehti Richard Upjohn.
Kirkon torni on 86 metriä korkea. Se oli Yhdysvaltojen korkein rakennus vuoteen 1869, jolloin Chicagossa sijaitseva St. Michael’s Church valmistui, ja New Yorkin korkein rakennus vuoteen 1890, jolloin New York World Building valmistui. Trinity Churchin pronssisissa pääovissa on Raamatun aiheita esittäviä korkokuvia. Ovet suunnitteli Richard Morris Hunt esikuvanaan Lorenzo Ghibertin suunnittelemat Firenzen Battistero di San Giovannin ovet, ja ne lahjoitettiin kirkkoon liikemies John Jacob Astor III:n muistoksi. Trinity Church on National Historic Landmark -suojelukohde.
Trinity Churchin kirkkomaalle on haudattu monia merkittäviä historiallisia henkilöitä, kuten valtiomies Alexander Hamilton ja höyrylaivan keksijä Robert Fulton. Siellä on myös muistolaatta Yhdysvaltain itsenäisyysjulistuksen allekirjoittajiin kuuluneelle Francis Lewisille, jonka tarkka hautapaikka on tuntematon. Kirkkomaan vanhin säilynyt hautakivi on vuodelta 1681. Aluetta käytettiin kaupungin yleisenä hautausmaana jo ennen ensimmäisen Trinity Churchin rakentamista, mahdollisesti jo 1660-luvulta alkaen.
Trinity Churchin seurakunnan hallussa on myös kaksi kappelia, vuonna 1766 rakennettu St. Paul’s Chapel ja Governors Islandilla sijaitseva Chapel of St. Cornelius the Centurion. Seurakunta perustettiin vuonna 1697 Englannin kirkon osaksi, ja kuningatar Anna lahjoitti sille 215 eekkeriä (87 hehtaaria) maata vuonna 1705.
Merijärven seurakunta

Merijärven seurakunta on entinen Suomen evankelis-luterilaisen kirkon seurakunta ja vuodesta 2006 alkaen Ylivieskan seurakunnan kappeliseurakunta. Kappeliseurakunnassa on kappalaisen lisäksi suntio, keittiötyöntekijä, diakoniatyöntekijä ja kanttori. Merijärven seurakunnan alueella on merkittäviä herätysliikkeitä.
Nykyisen kappeliseurakunnan jumalanpalvelukset ovat Merijärven kirkossa. Merijärven kirkko on Simon Silvanin suunnittelema puukirkko ja valmistunut vuonna 1781. Kappeliseurakunta järjestää hartauksia kerran kuussa Koivukodissa.
Historiaa.
Seurakunta toimi ensin vuodesta Pyhäjoen seurakunnan alaisena saarnahuonekuntana vuodesta 1779, sitten kappeliseurakuntana vuodesta 1821 ja omana seurakuntanaan vuodesta 1895, vaikka se erosi Pyhäjoesta virallisesti vasta 1909.
Heikki Mäkäräinen

Heikki Mäkäräinen (s. 20. joulukuuta 1988) on suomalainen näyttelijä. Kajaanista kotoisin oleva Mäkäräinen kävi IT-lukion, opiskeli klassista laulua Kajaanin musiikkiopistossa ja kävi sitten Lahden ammattikorkeakoulun musiikkiteatterilinjan 2008–2012. Hän työskentelee myös laulajana, ohjaajana ja käsikirjoittajana. Hän on näytellyt ja ohjannut Joensuun kaupunginteatterissa 2023–2024 ja Rauman teatterissa vuodesta 2024. 
Heikki Mäkäräinen näytteli Tonya Oulun kaupunginteatterin "West Side Storyssa" 2009 ja oli vuonna 2010 mukana Lahden kaupunginteatterin tuotannoissa "Fame" (miespääosa Nick Piazza) ja "Mustalaisleiri muuttaa taivaaseen". Keväällä 2011 hän oli mukana Suomen Musiikkiteatteriensemble ry:n tuottamassa "Rent"-musikaalissa ja seuraavana vuonna kaksikielisessä "Aladdin"-tuotannossa Helsingin Aleksanterin teatterissa. 2010-luvun lopulla hän esiintyi Tampereen Teatterin "Cats"- ja "Les Misérables" -musikaaleissa ja näytteli Juha Vainiota Rauman kesäteatterin musiikkinäytelmässä "Sellaista elämä on" kesällä 2018.
Mäkäräinen näytteli 2010-luvun lopulla yhdessä Elias Keräsen kanssa Elisa-teleoperaattorin televisiomainoksissa mormonikirkon lähetystyöntekijöitä parodioivia ”hintasaarnaajia”. 
Vuonna 2005 Mäkäräinen osallistui "Idols"-televisio-ohjelmaan ja vuonna 2015 "The Voice of Finland" -ohjelmaan, muttei päässyt finaaliin kummassakaan.
Dubbaukset.
"Pääartikkeli: Ääninäyttelijäroolit ovat omassa luettelossaan."
Lumparlandin seurakunta

Lumparlandin seurakunta oli lyhytaikainen luterilainen seurakunta Lumparlandin saarella samannimisen kunnan alueella. Se oli kappeliseurakuntana ja erosi Lemlandin seurakunnasta 1961 ja yhdistyi siihen takaisin jo 1971, muttei enää kappelina, vaaan muodostui Lemland-Lumparlandin seurakunta. Lumparlandin kappeli mainitaan jo vuonna 1544. Puinen kirkko on ollut nimeltään Pyhän Andreaan kirkko 1600-luvulla.
Standard Missile

Standard Missile (SM) voi tarkoittaa seuraavia samaan ohjusperheeseen kuuluvia yhdysvaltalaisia, yleensä sotalaivalta laukaistavia ohjuksia:
Braskereidfoss

Braskereidfoss on taajama Vålerin kunnassa Innlandetin läänissä Norjassa. Taajaman pinta-ala on 1,6 neliökilometriä ja asukasluku 257 vuonna 2023.
Vålerin kirkko (Innlandet)

Vålerin kirkko () on kirkko Norjassa Innlandetin läänissä Vålerin kunnassa. Se on rakennettu puusta ja teräksestä ja valmistunut vuonna 2015. Sen 1800-luvun alussa valmistunut edeltäjä tuhoutui tulipalossa toukokuussa 2009.
Gravbergetin kirkko

Gravbergetin kirkko () on Vålerin kunnassa Innlandetin läänissä Norjassa sijaitseva puukirkko vuodelta 1955.
Solørin rata

Solørin rata () on Norjan rataverkkoon kuuluva rautatie, joka kulkee Kongsvingerin ja Elverumin välillä Innlandetin läänissä. Sen pituus on 94 kilometriä, ja se avattiin vuonna 1893 Kongsvingerin ja Flisan välillä. Loppuosuus Flisasta Elverumiin valmistui 1910. Henkilöliikenne radalla lakkautettiin vuonna 1994, ja sitä käytetään nykyisin ainoastaan tavarakuljetuksiin. Rataa ei ole sähköistetty.
Feiringin kirkko

Feiringin kirkko () on Eidsvollin kunnassa Akershusin läänissä Norjassa sijaitseva puinen pitkäkirkko vuodelta 1875.
Egersundin kirkko

Egersundin kirkko () on Eigersundin kunnassa Rogalandin läänissä Norjassa sijaitseva puinen ristikirkko vuodelta 1888.
Hellelandin kirkko

Hellelandin kirkko () on Eigersundin kunnassa Rogalandin läänissä Norjassa sijaitseva puinen pitkäkirkko vuodelta 1832.
Bakkebøn kirkko

Bakkebøn kirkko () on Eigersundin kunnassa Rogalandin läänissä Norjassa sijaitseva kivikirkko vuodelta 1960.
Merdeka 118

Merdeka 118 on Kuala Lumpurissa Malesiassa sijaitseva 679 metriä korkea pilvenpiirtäjä, joka on maailman toiseksi korkein rakennus Dubaissa sijaitsevan Burj Khalifan jälkeen. Rakennuksessa on 118 kerrosta, ja se rakennettiin vuosina 2014–2023.
Rakennuksen ylhäällä on kaksikerroksinen näköalatasanne, ravintola ja 17 kerrosta käsittävä hotelli. Siinä on 83 kerrosta toimistotilaa, ja tornin alaosassa sijaitsee esimerkiksi vähittäismyymälöitä ja konferenssitiloja. Rakennuksen on suunnitellut arkkitehtitoimisto Fender Katsalidis Architects. Torni maksoi noin viisi miljardia Malesian ringgitiä (noin 1,5 miljardia Yhdysvaltain dollaria).
Tornista on näkymät muun muassa Stadium Merdekalle, jossa julistettiin Malesian itsenäisyys vuonna 1957.
Hanna Adler

Hanna Adler (28. toukokuuta 1859 Kööpenhamina – 4. tammikuuta 1947 Kööpenhamina) oli tanskalainen fyysikko ja koulunjohtaja. Hän valmistui vuonna 1892 fysiikan maisteriksi Kööpenhaminan yliopistosta ensimmäisenä naisena Kristina Meyerin ohella. Tämän jälkeen hän suoritti opintomatkan Yhdysvaltoihin, mistä palattuaan hän avasi Kööpenhaminaan yksityiskoulun, jossa oppilaita ei eroteltu sukupuolen mukaan. Koulu oli edistyksellinen myös muilla tavoilla: opetus oli uskonnollisesti vakamuksetonta ja oppitunnit lyhyitä, jotta oppilaat eivät väsyisi. Lisäksi luokkakoot olivat tavallista pienempiä ja opettajien suhde oppilaisiin totuttua vapaamuotoisempi; he muun muassa aterioivat yhdessä koulun ruokalassa. Rehtorina Adler piti myös jatkuvasti yhteyttä oppilaiden vanhempiin. Vuonna 1918 koulu siirtyi valtiolle, mutta Adler jatkoi rehtorina vuoteen 1929. Toisen maailmansodan aikaisen saksalaismiehityksen aikana Adler joutui pidätetyksi juutalaisen taustansa takia, mutta satojen entisten oppilaiden allekirjoittaman vetoomuksen jälkeen hän pääsi vapaaksi sillä ehdolla, ettei poistuisi maasta.
Niels Bohr oli Hanna Adlerin sisarenpoika.
Kadonnut

Kadonnut ("Spoorloos") on alankomaalainen elokuva vuodelta 1988. Sen on ohjannut George Sluizer. Elokuva perustuu Tim Krabbén kirjaan "Jäljettömiin".
Elokuvan on sanottu olevan "trilleri tiedosta" ja "unohtumattoman hyytävä psykodraama".
Juoni.
Ranskassa lomaileva nuoripari pysähtyy huoltoasemalle hakemaan juotavaa, mutta nainen ei palaa takaisin. Hänestä ei löydy jälkeäkään, ja aviomies etsii häntä vuosien ajan.
Näyttelijät.
Lähde:
Vastaanotto.
Johanna Ter Steege voitti roolityöstään Euroopan elokuva-akatemian European Film Awards -palkinnon.
Sluizer teki elokuvastaan Yhdysvalloissa uudelleenfilmatisoinnin "Pelon hetket" vuonna 1993. Kriitikko Roger Ebertin mukaan "George Sluizer on ohjannut kaksi elokuvaa nimellä "The Vanishing", ja toinen on mestariteos, kun taas toinen on naurettava, typerä ja karkea."
The Criterion Collection on julkaissut elokuvan DVD- ja BluRay-versioina.
Ikäraja.
KAVI on luokitellut elokuvan sallituksi yli 12-vuotiaille.
 = Sallittu yli 12-vuotiaille
Arvosteluja.
 Roger Ebert, "Chicago Sun-Times"
Minsheng Bank Building

Minsheng Bank Building () on Wuhanissa Kiinassa sijaitseva 331 metriä korkea pilvenpiirtäjä, joka on kaupungin neljänneksi korkein rakennus. Torni rakennettiin vuosina 2001–2008, ja siinä on 68 kerrosta. Tornissa on toimistotiloja, ja se on valmistettu kokonaisuudessaan teräksestä.
Al Yaqoub Tower

Al Yaqoub Tower () on Dubaissa Yhdistyneissä arabiemiraateissa sijaitseva 328 metriä korkea pilvenpiirtäjä. Torni rakennettiin vuosina 2006–2013, ja siinä on 69 kerrosta. Tornissa on hotelli ja toimistotiloja, ja se on valmistettu kokonaisuudessaan betonista.
Vinci (rakettimoottori)

Vinci on uudelleenkäynnistettävä, kryogeeninen, nestemäistä polttoainetta käyttävä rakettimoottori, jota käytetään Ariane 6 -kantoraketin ylemmässä vaiheessa. Moottori voidaan käynnistää uudelleen jopa kolme kertaa, mikä sallii eri hyötykuorimen asettamisen eri kiertoradoille yhden lennon aikana, sekä palaamisen takaisin ilmakehään. Vincin alustava suunnittelu aloitettiin Ariane 5 ME -ohjelman yhteydessä. Moottorin ensimmäisiä testauksia suoritettiin vuosina 2006–2008 Euroopan avaruusjärjestön Future Launcher Preparatory -ohjelman puitteissa. Vuosien 2009 ja 2014 välisenä aikana moottoria kehitettiin Ariane 5 raketin seuraavan kehitysvaiheen ylemmän vaiheen moottoriksi, mutta vuonna 2014 kehitys päätettiin siirtää Ariane 6 kantoraketin kehitykseen, jonka toisen vaiheen moottorina Vinci toimii.
Amedi

Amedi () eli Amadiya () on kaupunki Irakin Kurdistanin pohjoisosassa Dahukin maakunnassa. Nykyisin kaupungissa on noin 5 000 asukasta. Amedi on rakennettu kukkulalle, jolla on vanha linnoitus. Historiallisesti se oli myös tärkeä juutalaisten keskus.
Maantiede.
Amedi sijaitsee Irakin Kurdistanissa Dahukin maakunnan Amedin piirikunnassa noin 100 kilometriä Mosulista pohjoiseen. Kaupunki on rakennettu kukkulalle, jota hallitsee sen vanha linnoitus. Ympäröivä alue on Iso-Zabin sivujoki Garan valuma-aluetta.
Historia.
Ibn al-Athirin mukaan Amedin paikalla sijaitsi alkujaan Ašib-niminen muinainen linnoitus. Myöhemmän linnoituksen rakennutti sen paikalle Imad al-Din Zangi vuonna 1142. Alkujaan paikan nimi lieneekin ollut Imadiyya. Benjamin Tudelalainen kirjoitti paikasta 1100-luvulla mainiten siellä asuneet juutalaiset. Hänen mukaansa heitä oli 2 000 ja he puhuivat arameaa. Se oli myös David Alroyn syntymäpaikka. Myöhemmin Amedi oli tärkeä Kurdistanin juutalaisten keskus. Juutalaisten ohella Amedissa asui islaminuskoisia kurdeja ja kaldealaisia kristittyjä.
Bahdinanien kurdisuku asettui paikalle vuonna 1203 ja hallitsivat sieltä omaa ruhtinaskuntaansa. Suurimmillaan Amadiyasta hallittiin alueita, jotka ulottuivat Zakhoon ja Dahukiin saakka. Myöhemmin sen hallinnasta sotivat osmanit ja Persian safavidit Bahidanien vaihdellen puolia näiden kahden välillä. Voittaja oli lopulta Osmanien valtakunta, jonka alaisuudessa Amedi oli ensin osa Vanin ja myöhemmin Mosulin "vilayetia". Irakin itsenäistyttyä Turkki vaati edelleen Amedin käsittänyttä Mosulin aluetta itselleen. Kiista ratkaistiin Irakin hyväksi vuonna 1926. Amedin juutalaisia oli vielä vuonna 1933 yhteensä 1 830, mutta he ovat myöhemmin muuttaneet muualle.
Väestö.
Amedin asukasluku on noin 5 000.
Suomen änkytysyhdistys

Suomen änkytysyhdistys ry (lyh. SÄY, , aiemmin nimellä "Suomen Änkyttäjien yhdistys") on vuonna 1969 perustettu suomalainen etujärjestö. Sen on tarkoitus tarjota vertaistukea änkyttäville ihmisille ja heidän läheisilleen sekä jakaa tietoa änkytyksestä ja sen vaikutuksista elämään. Yhdistys toimii änkyttävien ihmisten edunvalvojana ja tukee myös sosiaali- ja terveysalan ammattilaisia. Järjestön yhteiskunnallisina tavoitteina on edistää erilaisten puhetapojen hyväksymistä ja purkaa änkytykseen liittyviä negatiivisia stereotypioita.
Suomen änkytysyhdistys on sosiaali- ja terveysalan järjestöjen kattojärjestön eli Sosten jäsenjärjestö, ja toimintansa se rahoittaa muun muassa STEAn tuella. Yhdistys on järjestänyt muun muassa terapia- ja sopeutumisvalmennuskursseja sekä yhteispohjoismaisia seminaareja. Lisäksi järjestö julkaisee kahdesti vuodessa ilmestyvää "Puheen vuoro" -lehteä.
Eskilsö

Eskilsö on Pohjanmaalla sijaitseva saari. Suurin osa saaresta kuuluu Närpiölle, mutta saaren sisällä on Kaskiselle kuuluvia osia. Saarelle pääsee Eskilsön lossilla. Lossiyhteys saatiin vasta 1980-luvulla, joten ennen saarelle jouduttiin soutamaan.
Suvereenien kansakuntien Eurooppa -ryhmä

Suvereenien kansakuntien Eurooppa on Euroopan parlamentin suverenistinen ja kansalliskonservatiivinen ryhmä. Ryhmällä on 25 jäsentä. Ryhmän suurin puolue on Vaihtoehto Saksalle 14 europarlamentaarikolla. Ryhmän puheenjohtajina toimivat René Aust ja Stanisław Tyszka.
Valtteri ja violetti väriliitu

Valtteri ja violetti väriliitu () on vuonna 2024 tuleva yhdysvaltalainen fantasiakomediaelokuva, jonka on ohjannut Carlos Saldanha. Elokuvan pääosissa ovat Zachary Levi, Lil Rel Howery, Jemaine Clement, Tanya Reynolds ja Zooey Deschanel.
10. Euroopan parlamentti

10. Euroopan parlamentti valittiin vuoden 2024 vaaleissa, ja sen on määrä toimia tuleviin vuoden 2029 vaaleihin saakka.
Euroopan parlamentin puhemiehistö.
Euroopan parlamentin puhemies, 14 varapuhemiestä ja viisi kvestoria on valittu kahden ja puolen vuoden kaudelle. Ensimmäinen vaalikauden 2024–2029 puolisko kestää vuoteen 2027 saakka.
Jäsenet.
Euroopan parlamentin jäsenet, jotka ovat toimineet hallituksen tai valtion päämiehenä:
Euroopan parlamentin jäsenet, jotka ovat toimineet kansallisen parlamentin puhemiehenä:
Euroopan parlamentin jäsenet, jotka ovat toimineet Euroopan komissiossa:
Euroopan parlamentin jäsenet, jotka ovat toimineet ulko- ja/tai eurooppa-ministerinä:
Ševčík

Ševčík tai Sevcik on muun muassa seuraavien henkilöiden sukunimi:
Vesivehmaan jenkka

Vesivehmaan jenkka on suomalainen iskelmä, jonka on säveltänyt Usko Kemppi ja sanoitti Yrjö Saarnio. Se on levytetty useita kertoja, muun muassa Erkki Junkkarinen ja Yrö Saarnion polkkayhtye vuonna 1962. 
Vesivehmaa tunnetaan populaarikulttuurissa tästä jenkasta. Saarnio sävelsi Vesivehmaan jenkan elokuussa 1947. Yhtye oli silloin soittamassa alkuperäisellä Jenkkapirtillä.